L'Ajuntament de Llíria donarà facilitats a les treballadores municipals per a participar en la vaga feminista del 8 de març
01 de març de 2018

L'Ajuntament de Llíria va aprovar una declaració institucional amb motiu del Dia Internacional dels Drets de la Dona, per la que es donaran facilitats a les treballadores que tinguen interés per a secundar la vaga feminista 2018 convocada a nivell mundial per al dia 8 de març.

Amb este manifest, aprovat per tots els grups polítics, el consistori referma el seu compromís amb les dones, en la defensa dels seus drets així com amb l'impuls de les polítiques d'igualtat com a instrument per a avançar cap a una societat democràticament més justa i equilibrada en la presa de decisions entre hòmens i dones.

La regidora d'Igualtat, Mª Cruz García ha declarat que “és molt important que des del nostre ajuntament, com a ens públic, s'impulsen les mesures necessàries per a lluitar contra les desigualtats, començant per implicar-se amb les reivindicacions de les organitzacions feministes per al 8 de març i sumant-se i donant suport a la vaga convocada.”

García ha expressat que este 8 de març "tenim poc que celebrar adonat que hui en dia les dones guanyen prop de 6 punts anuals menys que els hòmens, la taxa d'activitat femenina és prop de 10 punts menor i la taxa de desocupació és 4 punts superior; la bretxa salarial és del 23%, el treball a temps parcial en les dones és un terç més que el dels hòmens i les pensions de les dones són de menor quantia, per este motiu estem al costat de les dones llirianes i volem donar i que es done el màxim suport a esta desocupació laboral, de cures, de consum i estudiantil”.